b'\n_START_ARTICLE_\nRafael Cajhen\n_START_SECTION_\n\xc5\xbdivljenje in delo\n_START_PARAGRAPH_\nPo diplomi 1957 na ljubljanski Fakulteti za elektrotehniko je prav tam 1971 tudi doktoriral. Strokovno se je izpopolnjeval v Nem\xc4\x8diji, ZDA in Zdru\xc5\xbeenem kraljestvu. Leta 1958 je postal asistent, 1971 izredni in 1977 redni profesor na Fakulteti za elektrotehniko v Ljubljani, po upokojitvi pa mu je bil leta 2000 podeljen naziv zaslu\xc5\xbeni profesor Univerze v Ljubljani._NEWLINE_Kot strokovnjak za teorijo in tehnologijo regulacij, energetsko elektroniko in elektronska krmilja v mo\xc4\x8dnostni elektroniki je sodeloval s tujimi in doma\xc4\x8dimi in\xc5\xa1tituti in podjetji. Izumil je univerzalni tranzistorski regulator in tranzistorske krmilne naprave za \xc5\xa1estfazne usmernike, tiristorski sistem za vzbujanje sinhronih elektri\xc4\x8dnih generatorjev tovarne Rade Kon\xc4\x8dar v Zagrebu in \xc5\xa1e ve\xc4\x8d drugih naprav. Pomembno je tudi njegovo pedago\xc5\xa1ko delo. Napisal je preko 100 strokovnih in znanstvenih del, od tega ve\xc4\x8d knjig in u\xc4\x8dbenikov.'